รัฐบาลไทย-ข่าวทำเนียบรัฐบาล-ไอแบงก์ รวมมาตรการให้ความช่วยเหลือทางการเงิน สำหรับลูกค้าและประชาชนทั่วไปที่ได้รับผลกระทบจากการแพร่ระบาดของเชื้อไวรัสโควิด – 19 ระลอกใหม่
วันอังคารที่ 18 พฤษภาคม 2564
ไอแบงก์ รวมมาตรการให้ความช่วยเหลือทางการเงิน สําหรับลูกค้าและประชาชนทั่วไปที่ได้รับผลกระทบจากการแพร่ระบาดของเชื้อไวรัสโควิด – 19 ระลอกใหม่
ไอแบงก์ออกมาตรการให้ความช่วยเหลือลูกค้าและประชาชนที่ได้รับผลกระทบจากการแพร่ระบาดของเชื้อไวรัสโควิด – 19 ระลอกใหม่ ทั้งทางตรงและทางอ้อม ทั้งในกลุ่มลูกค้าประเภทสินเชื่อบุคคล และสินเชื่อธุรกิจ ที่ได้รับผลกระทบจากการแพร่ระบาดของโควิด – 19 ระลอกใหม่
ธนาคารอิสลามแห่งประเทศไทย (ไอแบงก์) ออกมาตรการให้ความช่วยเหลือลูกค้าและประชาชนที่ได้รับผลกระทบจากการแพร่ระบาดของเชื้อไวรัสโควิด – 19 ระลอกใหม่ ทั้งทางตรงและทางอ้อม โดยได้ออกมาตรการให้ความช่วยเหลือทางการเงินทั้งในกลุ่มลูกค้าประเภทสินเชื่อบุคคล และสินเชื่อธุรกิจ ที่ได้รับผลกระทบจากการแพร่ระบาดของเชื้อไวรัสโควิด – 19 ระลอกใหม่ ตามมติคณะรัฐมนตรีเมื่อวันที่ 5 พฤษภาคม 2564 และสอดคล้องกับแนวทางการให้ความช่วยเหลือของธนาคารแห่งประเทศไทย ซึ่งมีมาตรการให้ความช่วยเหลือต่างๆ ดังนี้
1. มาตรการช่วยเหลือลูกค้าที่ได้รับผลกระทบจากภาวะเศรษฐกิจสําหรับลูกค้าธนาคาร ทั้งลูกหนี้อุปโภคบริโภค และลูกหนี้ธุรกิจ ซึ่งยังคงมีศักยภาพในการดําเนินธุรกิจและได้รับผลกระทบจากสถานการณ์เศรษฐกิจ ธนาคารจะพักชําระหนี้เงินต้น และชําระเฉพาะกําไรนานสูงสุด 1 ปี ขยายระยะเวลาสินเชื่อตามระยะเวลาพักชําระหนี้เงินต้น ยกเว้นเบี้ยปรับจากการผิดนัดชําระที่เกิดขึ้น และอาจจะให้ความช่วยเหลือเพิ่มเติมตามความรุนแรงของปัญหาเป็นรายกรณี ผู้สนใจเข้าร่วมมาตรการ สามารถติดต่อเจ้าหน้าที่สินเชื่อที่ดูแลบัญชีของท่าน
2. มาตรการให้ความช่วยเหลือลูกหนี้รายย่อย ระยะที่ 3เพื่อให้ความช่วยเหลือลูกหนี้รายย่อยประเภทสินเชื่อบุคคล และสินเชื่อเช่าซื้อรถยนต์
2.1 สินเชื่ออเนกประสงค์แบบไม่มีหลักประกัน (ยกเว้นสินเชื่อสวัสดิการพนักงานบุคคลภายนอก (MOU)/สินเชื่อบําเหน็จบํานาญข้าราชการ/สินเชื่อผู้ประกอบการธุรกิจรายย่อย (MSMEs)) ลูกค้าสามารถขอลดค่างวดสูงสุด 30% ของค่างวดเดิมระยะเวลา 6 เดือน ไม่ขยายระยะเวลา และให้นําไปชําระในงวดสุดท้าย
2.2 สินเชื่อที่อยู่อาศัย/อเนกประสงค์มีหลักประกันมี 4 ทางเลือก ดังนี้
2.2.1 ลดค่างวดไม่เกิน 30% ของค่างวดเดิม (ค่างวดเดิมหมายถึงค่างวดที่กําหนดให้ชําระทั้งเงินต้นพร้อมกําไร) ระยะเวลา 6 เดือน โดยไม่ขยายระยะเวลา และให้นําไปชําระในงวดสุดท้าย
2.2.2 พักชําระเงินต้น (ชําระเฉพาะกําไร) ระยะเวลา 6 เดือน โดยไม่ขยายระยะเวลาและให้นําไปชําระในงวดสุดท้าย
2.2.3 พักชําระเงินต้น (ชําระเฉพาะกําไร) 3 เดือน โดยไม่ขยายระยะเวลาและให้นําไปชําระในงวดสุดท้าย และปรับลดอัตรากําไรในระยะเวลาที่พักชําระหนี้ลง 0.25% เฉพาะบัญชีสินเชื่อที่อยู่ในช่วงการชําระค่างวดด้วยอัตรากําไรอ้างอิง SPRL
2.2.4 พักชําระเงินต้นและกําไร 3 เดือน โดยไม่ขยายระยะเวลาและให้นําไปชําระในงวดสุดท้าย(สําหรับลูกหนี้ทีได้รับผลกระทบระยะยาว)
2.3 สินเชื่อเช่าซื้อรถยนต์มี 2 ทางเลือก คือ
2.3.1 พักชําระเงินต้นและกําไร 3 เดือน และขยายระยะเวลา
2.3.2.คืนรถในกรณีที่ลูกหนี้ไม่สามารถชําระหนี้ได้ หากขายประมูลได้จริงต่ํากว่าภาระหนี้ธนาคารจะพิจารณาลดภาระหนี้ตามความเหมาะสม(สําหรับลูกหนี้ทีได้รับผลกระทบระยะยาว)
ผู้สนใจร่วมมาตรการสามารถลงทะเบียนแจ้งความประสงค์ผ่าน www.ibank.co.th ตั้งแต่วันที่ 24 พฤษภาคม 2564 ถึงวันที่ 31 ธันวาคม 2564
3. มาตรการปรับปรุงโครงสร้างหนี้สําหรับลูกหนี้รายย่อยด้วยวิธีการรวมหนี้ (Debt Consolidation) เป็นการปรับปรุงโครงสร้างหนี้โดยปรับลดอัตรากําไรและขยายระยะเวลาผ่อนชําระสําหรับสินเชื่ออเนกประสงค์แบบไม่มีหลักประกัน ที่มีภาระหนี้คงเหลือไม่เกินส่วนต่างมูลค่าหลักประกันของสินเชื่อที่อยู่อาศัย (เช่น เดิมลูกหนี้มีวงเงินสินเชื่อที่อยู่อาศัย 5 ล้านบาท ปัจจุบันภาระหนี้คงเหลือ 4 ล้านบาท มีส่วนต่างมูลค่าหลักประกัน 1 ล้านบาท ดังนั้นบัญชีสินเชื่ออเนกประสงค์แบบไม่มีหลักประกันที่ขอปรับปรุงโครงสร้างหนี้ในครั้งนี้ต้องไม่เกิน 1 ล้านบาท เป็นต้น)
• สินเชื่อที่อยู่อาศัย อัตรากําไรและระยะเวลาผ่อนชําระตามเงื่อนไขเดิมของสัญญา
• สินเชื่ออเนกประสงค์แบบไม่มีหลักประกัน อัตรากําไรเท่ากับ SPRR ตามประกาศธนาคาร และสามารถให้ขยายระยะเวลาผ่อนชําระออกไปอีกไม่เกิน 5 ปีจากสัญญาเดิม และไม่เกินระยะเวลาคงเหลือตามสัญญาสินเชื่อที่อยู่อาศัยของลูกหนี้
• ยกเว้นค่าธรรมเนียมนิติกรรมสัญญา
• ยกเว้นค่าธรรมเนียมชําระคืนเสร็จสิ้นก่อนครบกําหนดอายุสัญญา (Prepayment Fee)
4. มาตรการช่วยเหลือประชาชนทั้งในภาคธุรกิจและครัวเรือนเพื่อสนับสนุนทางการเงินให้กับกลุ่มผู้ประกอบการธุรกิจ และสินเชื่อเพื่อแบ่งเบาภาระหนี้ให้กับประชาชนกับ 4 ผลิตภัณฑ์ ดังนี้
4.1 สินเชื่อ Small SMEs เป็นสินเชื่อเพื่อสนับสนุนการให้สินเชื่อแก่ผู้ประกอบธุรกิจ SMEs ในภาคการผลิต การค้าและบริการ และการนําเข้าและส่งออก ให้วงเงินสินเชื่อสูงสุด 20 ล้านบาท คิดอัตรากําไรเริ่มต้น 1-3 ปีแรก = SPRL -1% ( ปัจจุบัน SPRL = 7.40% ต่อปี ) ปีที่ 4 ขึ้นไป SPRL-0.5% ต่อปี ผ่อนได้นานสูงสุด 10 ปี
4.2 สินเชื่อ Back to ibank เพื่อเป็นแหล่งเงินทุนให้แก่กลุ่มผู้ประกอบธุรกิจมุสลิมทั่วประเทศ รวมไปถึงกลุ่มลูกค้ามุสลิมที่ต้องการรีไฟแนนซ์จากสถาบันการเงินอื่นให้วงเงินสูงสุด 200 ล้านบาท ผ่อนได้นานสูงสุด 10 ปี คิดอัตรากําไร ปีที่ 1-3 SPRL-1.5% ต่อปี ปีที่ 4 ขึ้นไป SPRL-0.5% ต่อปี
4.3 สินเชื่อเสริมสร้างธุรกิจรายย่อยมุสลิม สําหรับผู้ประกอบการมุสลิมรายย่อย (ไม่รวมหาบเร่แผงลอย) มีทรัพย์สินถาวรไม่เกิน 5 ลบ. (ไม่รวมที่ดิน) ต้องการซื้อทรัพย์สินเพื่อดําเนินกิจการ (ไม่มีหลักประกัน) โดยต้องมีอิหม่ามให้การรับรองว่าประกอบธุรกิจจริง ให้วงเงินสูงสุดไม่เกิน 200,000 บาท ต่อราย คิดอัตรากําไร SPRR +4.5% ต่อปีตลอดอายุสัญญา (ปัจจุบัน SPRR = 8.0% ต่อปี) ผ่อนได้นานสูงสุด 5 ปี พิเศษ! ฟรีค่าธรรมเนียมจัดทํานิติกรรมสัญญา ค่าธรรมเนียมค้ําประกัน บสย. และค่าธรรมเนียม Front End Fee
4.4 สินเชื่อรวมหนี้บัตรลดภาระผ่อน สําหรับลูกหนี้ที่มีภาระบัตรเครดิตหรือสินเชื่อบุคคลที่ต้องการรวมหนี้เพื่อลดภาระในการผ่อนโดยใช้หลักประกัน ที่เป็นที่อยู่อาศัย อาคารพาณิชย์ หรือโฮมออฟฟิศ ให้วงเงินสูงสุด 5 ล้านบาท ผ่อนได้นานสูงสุด 10 ปี คิดอัตรากําไร SPRL-2.50% ต่อปี ตลอดอายุสัญญา พิเศษ! ฟรีค่าธรรมเนียม Front-end-Fee และค่าธรรมเนียมนิติกรรมสัญญา ร้อยละ 0.05 ของวงเงินสินเชื่อรวม (ขั้นต่ํา 500 บาท สูงสุดไม่เกิน 2,000 บาท)
5. โครงการ DR BIZ การเงินร่วมใจ ธุรกิจไทยมั่นคงเป็นการให้ความช่วยเหลือลูกหนี้ธุรกิจที่มีหนี้กับเจ้าหนี้สถาบันการเงินหลายราย มีวงเงินรวมกัน ตั้งแต่ 50-500 ล้านบาท มีแนวทางการช่วยเหลือดังนี้
5.1 การแก้ไขหนี้เดิม : ลดค่างวด ขยายเวลาการชําระหนี้ ปรับเงื่อนไขให้เหมาะสมตามศักยภาพของลูกหนี้ มีระยะเวลาปลอดหนี้ และการผ่อนชําระที่เหมาะสม ทบทวนการให้ใช้วงเงินของลูกหนี้ที่เหลืออยู่
5.2 การให้สินเชื่อใหม่ : ธนาคารเจ้าหนี้ร่วมกันพิจารณาให้สินเชื่อใหม่แก่ลูกหนี้ที่มีประวัติการ ชําระหนี้ดี มีแผนธุรกิจที่ชัดเจน
ทั้งนี้ การเข้าร่วมโครงการทําได้โดยลูกหนี้สามารถติดต่อสมัครโดยตรงกับสถาบันการเงินหลักที่ใช้บริการ (สถาบันที่ลูกหนี้มีภาระหนี้สูงสุด) หรือสถาบันการเงินที่แจ้งเชิญลูกหนี้เข้าร่วมโครงการ
สําหรับลูกค้าและประชาชนที่สนใจเข้าร่วมมาตรการต่างๆ สามารถสอบถามข้อมูลเพิ่มเติมได้ที่ iBank Call Center 1302 เข้าไปดูรายละเอียดได้ทางเว็บไซต์https://www.ibank.co.th/thเลือก ผลิตภัณฑ์และบริการ เลือกมาตรการช่วยเหลือฝ่าวิกฤตเศรษฐกิจ แล้วเลือกมาตรการที่ต้องการ